b'\n_START_ARTICLE_\nFran\xc3\xa7ois-Andr\xc3\xa9 Danican Philidor\n_START_SECTION_\nCarrera escaqu\xc3\xadstica\n_START_PARAGRAPH_\nPhilidor comen\xc3\xa7\xc3\xa0 a jugar regularment als escacs al voltant de 1740 a la Meca escaqu\xc3\xadstica de Fran\xc3\xa7a, el Caf\xc3\xa9 de la R\xc3\xa9gence. Fou tamb\xc3\xa9 all\xc3\xa0 on hi jugava amb un amic des de Nova Anglaterra, Mr. Benjamin Franklin. Al Caf\xc3\xa9 de la R\xc3\xa9gence hi fou alumne del millor jugador franc\xc3\xa8s de l\'\xc3\xa8poca, Legall de Kermeur. Al principi, Legall podia donar a Philidor avantatge de torre, per\xc3\xb2 en nom\xc3\xa9s tres anys, Philidor ja l\'havia igualat i superat. Philidor visit\xc3\xa0 Anglaterra el 1747, on hi va batre el siri\xc3\xa0 Phillip Stamma en un matx (+8 =1 -1), malgrat el fet Philidor deixava Stamma l\'avantatge de les blanques en totes les partides, i que els empats comptaven com a vict\xc3\xb2ries per a Stamma. El mateix any, Philidor va jugar moltes partides amb un altre dur jugador, Sir Abraham Janssen, que era llavors el millor escaquista d\'Anglaterra, i amb l\'excepci\xc3\xb3 de M. de Legalle, probablement el millor jugador contra qui Philidor s\'havia enfrontat mai fins llavors; Podia guanyar de mitjana una partida per cada quatre de Philidor, i Philidor declar\xc3\xa0 que nom\xc3\xa9s podria donar a Janssen avantatge d\'un pe\xc3\xb3 per la sortida._NEWLINE_El 1754, Philidor retorn\xc3\xa0 a Fran\xc3\xa7a, despr\xc3\xa9s de nou anys d\'abs\xc3\xa8ncia passada principalment a Holanda i Anglaterra, convertit en un jugador molt m\xc3\xa9s fort, que havia jugat reeixidament amb adversaris del calibre de Philip Stamma i Abraham Janssen. De tota manera, com indica G. Allen dins The life of Philidor (La vida de Philidor), no fou fins al seu matx contra Legal el 1755 que se\'l pot considerar el millor escaquista del m\xc3\xb3n._NEWLINE_"Quan Philidor marx\xc3\xa0 de Par\xc3\xads, el 1745, tot i que ja havia estat una temporada jugat en pla d\'igualtat amb M. de Legal... no havia deixat de recon\xc3\xa8ixer el seu vell mestre com a superior. Per\xc3\xb2 nou anys de pr\xc3\xa0ctica, amb una gran varietat de rivals, l\'havien autoritzat a no considerar ning\xc3\xba ni superior ni igual; i quan, el 1755, fou arranjat un matx entre l\'alumne i el seu mestre, que era encara en el moment m\xc3\xa9s alt de la seva for\xc3\xa7a, el resultat pos\xc3\xa0 la corona fermament i indiscutible al cap de Philidor."_NEWLINE_El 1771 i el 1773 Philidor va fer estades breus a Londres per jugar al Salopian coffee-house, a Charing Cross i al St James Chess Club. El 1774 es cre\xc3\xa0 el club d\'escacs de Parloe, del carrer de St. James, a Londres, i Philidor hi obtingu\xc3\xa9 una remuneraci\xc3\xb3 anual com a Mestre d\'escacs, per la temporada regular des de febrer fins a juny. Philidor fou fidel a aquest acord fins al final de la seva vida, quan fou substitu\xc3\xaft per Verdoni, despr\xc3\xa9s de la seva mort. Fou en aquest lloc que Philidor trob\xc3\xa0 Mr. George Atwood, fam\xc3\xb3s matem\xc3\xa0tic i metge, i conferenciant a la Universitat de Cambridge. En un article de J. J. O\'Connor i E. F. Robertson, dedicat a George Atwood, hi ha el passatge seg\xc3\xbcent:_NEWLINE_" Atwood era un c\xc3\xa8lebre jugador d\'escacs aficionat, i entre d\'altres adversaris jug\xc3\xa0 contra el fam\xc3\xb3s franc\xc3\xa8s Philidor, que era considerat com el campi\xc3\xb3 mundial no oficial." _NEWLINE_Records d\'H E Bird:_NEWLINE_"Dels jugadors que Philidor enfron\xc3\xa0, Sir Abraham Janssens, que mor\xc3\xad el 1775, sembla que fou el millor; Mr. George Atwood, un matem\xc3\xa0tic, un dels secretaris de Pitt, venia despr\xc3\xa9s, era d\'una classe que haur\xc3\xadem d\'anomenar tercera, o a dos graons de nivell per sota de Philidor, per\xc3\xb2 que havia assolit un nivell alt el qual pocs afeccionats assoleixen. Un dels trets interessants d\'Atwood com a jugador d\'escacs era que enregistrava i conservava algunes de les seves partides, una pr\xc3\xa0ctica inusual en aquella \xc3\xa8poca. Aquests enregistraments han sobreviscut, entre ells les darreres partides que Philidor jug\xc3\xa0 al Club Parsloe a Londres, el 20 de juny de 1795 que eren contra Atwood." _NEWLINE_A Anglaterra, el 9 de maig de 1783 Philidor deixava at\xc3\xb2nit el p\xc3\xbablic jugant tres partides simult\xc3\xa0nies a la cega, al club d\'escacs de St. James Street a Londres. Philidor deixava que els tres rivals portessin blanques, i donava un pe\xc3\xb3 d\'avantatge al tercer jugador. El fet es considerava tan extraordinari que fins i tot es varen fer alguns afid\xc3\xa0vits, perqu\xc3\xa8 les persones implicades dubtaven que les generacions futures creguessin que tal proesa hagu\xc3\xa9s estat possible (avui en dia, per\xc3\xb2, jugar tres simult\xc3\xa0nies a la cega est\xc3\xa0 a l\'abast de molts mestres d\'escacs). Fins i tot quan ja estava en els seus \xc3\xbaltims anys, el 1793 (amb 67 anys), Philidor encara jugava i guanyava dues partides simult\xc3\xa0nies a la cega._NEWLINE_Philidor, tant a Anglaterra com a Fran\xc3\xa7a, obtingu\xc3\xa9 un gran reconeixement, i tingu\xc3\xa9 un gran nombre d\'admiradors, protectors i tamb\xc3\xa9 amics, com ara els fil\xc3\xb2sofs francesos Voltaire, Rousseau i el fam\xc3\xb3s actor angl\xc3\xa8s David Garrick (1717-1779)._NEWLINE_El desembre de 1792, tanmateix, quan tenia 65 anys, Philidor va haver de marxar de manera definitiva de Fran\xc3\xa7a, cap a Anglaterra, tot fugint de la Revoluci\xc3\xb3 Francesa (1789-1799), perqu\xc3\xa8 el seu nom figurava a la llista de proscrits dels revolucionaris, establerta per la Convenci\xc3\xb3._NEWLINE_Andrew Soltis escriu que Philidor "fou el millor escaquista del m\xc3\xb3n durant 50 anys. De fet, era probablement 200 punts Elo millor que qualsevol altra persona contempor\xc3\xa0nia a ell, a banda dels misteris del joc que va ser capa\xc3\xa7 de resoldre."_NEWLINE_Tamb\xc3\xa9 \xc3\xa9s interessant l\'opini\xc3\xb3 del GM Bor\xc3\xads Alterman sobre el joc de Philidor:_NEWLINE_"fa 500 anys els escacs eren diferents de com s\xc3\xb3n avui. Els peons no valien tant com actualment. Els millors jugadors comen\xc3\xa7aven les partides amb gambets. Els peons eren nom\xc3\xa9s un preu petit a pagar per obrir una fila o una diagonal, o per generar un atac immediat contra el rei de l\'adversari. Aquest era l\'estil itali\xc3\xa0 d\'escacs. Totes les posicions del gambet de rei eren molt populars ... El millor jugador d\'escacs d\'aquell moment fou Francois Andre Danican-Philidor... La seva estrat\xc3\xa8gia d\'escacs publicada va romandre durant cent anys sense cap addici\xc3\xb3 o modificaci\xc3\xb3 significativa. Predicava el valor d\'un fort centre de peons, i una comprensi\xc3\xb3 del valor relatiu de les peces, i de les correctes formacions de peons... "._NEWLINE_Al mateix article, Alterman tamb\xc3\xa9 hi indica, analitzant la partida Comte Bruehl - Philidor, Londres 1783 (0-1), que Philidor entenia que molt b\xc3\xa9 conceptes moderns com ara: el poder dels peons passats, peces dolentes i bones; avantatge espacial; columnes obertes; estructura de peons; o import\xc3\xa0ncia del centre._NEWLINE_Jacques Fran\xc3\xa7ois Mouret, un dels millors escaquistes francesos de comen\xc3\xa7aments del segle\xc2\xa0xix, del 19\xc3\xa8 segle, era renebot de Philidor.\n_START_SECTION_\nL\'Analyse du jeu des \xc3\x89checs\n_START_PARAGRAPH_\nEl 1749, Philidor public\xc3\xa0 el seu fam\xc3\xb3s llibre Analyse du jeu des \xc3\x89checs. Se\'n va imprimir una segona edici\xc3\xb3 el 1777, i una tercera edici\xc3\xb3 el 1790. El llibre signific\xc3\xa0 un tal aven\xc3\xa7 en la teoria dels escacs que cap al 1871, ja se n\'havien fet aproximadament 70 edicions, i s\'havia tradu\xc3\xaft a l\'angl\xc3\xa8s, l\'alemany, el rus i l\'itali\xc3\xa0. Al llibre, Philidor hi analitzava nou diferents tipus d\'obertures. La majoria de les obertures de Philidor estaven dissenyades per refor\xc3\xa7ar-se i establir un centre defensiu de peons. Ell fou el primer a adonar-se del nou paper del pe\xc3\xb3 en la partida d\'escacs; i el seu consell m\xc3\xa9s fam\xc3\xb3s era la dita "Els peons s\xc3\xb3n l\'\xc3\xa0nima dels escacs"._NEWLINE_M\xc3\xa9s precisament Philidor deia:_NEWLINE_"Mon but principal est de me rendre recommandable par une nouveaut\xc3\xa9 dont personne ne s\'est avis\xc3\xa9, ou peut-\xc3\xaatre n\'a \xc3\xa9t\xc3\xa9 capable; c\'est celle de bien jouer les pions. Ils sont l\'\xc3\xa2me des Echecs; ce sont eux uniquement qui forment l\'attaque et la d\xc3\xa9fense et de leur bon ou mauvais arrangement d\xc3\xa9pend enti\xc3\xa8rement le gain ou la perte de la partie."._NEWLINE_S\'ha dit que la ra\xc3\xb3 per la qual Philidor emfasitzava el paper dels peons en el joc d\'escacs estava relacionada amb el rerefons pol\xc3\xadtic durant el segle XVIII a Fran\xc3\xa7a, i que considerava els peons com si fossin el "Tercer Bra\xc3\xa7" a l\'escaquer (els ciutadans es consideraven com el tercer bra\xc3\xa7 de la societat abans que la Revoluci\xc3\xb3 Francesa comenc\xc3\xa9s el 1789). Tamb\xc3\xa9 inclo\xc3\xafa an\xc3\xa0lisis de certes posicions de torre i alfil contra torre, les quals s\xc3\xb3n encara avui en dia teoria vigent. Philidor \xc3\xa9s especialment conegut per mostrar una t\xc3\xa8cnica de taules important amb un Final de torre i pe\xc3\xb3 contra torre, en una posici\xc3\xb3 coneguda com la Posici\xc3\xb3 de Philidor. La Defensa Philidor (1.e4 e5 2.Cf3 d6) \xc3\xa9s anomenada aix\xc3\xad per ell. El llibre de Philidor fou el primer que donava anotacions detallades sobre com jugar el mig joc, que presentava l\'estrat\xc3\xa8gia d\'escacs globalment, i que presentava els conceptes del bloqueig, profilaxi, sacrifici posicional, i mobilitat de les formacions de peons._NEWLINE_Les primeres cr\xc3\xadtiques a l\'Analyse du jeu des \xc3\x89checs vingueren de l\'escola modenesa (Ercole del Rio, Lolli o Ponziani), que defensaven un joc de peces lliure, obertures de gambet i complicacions t\xc3\xa0ctiques i trobaven poc encertades algunes de les variants citades a l\'Analyse (en particular les vinculades a la jugada f7-f5 dins la defensa Philidor 1.e4 e5 2.Cf3 d6 3.d4 f5?!). Per\xc3\xb2 tamb\xc3\xa9 hi hagu\xc3\xa9 cr\xc3\xadtiques de banda d\'alguns dels seus deixebles (Bernard, Carlier, Leger, i Verdoni), que es trobaven al Caf\xc3\xa9 de la R\xc3\xa9gence, sota el nom de Soci\xc3\xa9t\xc3\xa9 des Amateurs. Al seu llibre Trait\xc3\xa9 des Amateurs hi sostenen que les variants de l\'Analyse s\xc3\xb3n m\xc3\xa9s instructives que correctes. No obstant aix\xc3\xb2, les partides del Trait\xc3\xa9 poden ser considerades, juntament amb les de Philidor, com a exemples t\xc3\xadpics de la comprensi\xc3\xb3 dels escacs durant la Il\xc2\xb7lustraci\xc3\xb3 i en qualsevol cas, la Soci\xc3\xa9t\xc3\xa9 des Amateurs era molt m\xc3\xa9s propera a Philidor que els mestres de M\xc3\xb2dena.\n_START_SECTION_\nCarrera musical\n_START_PARAGRAPH_\nPhilidor ingress\xc3\xa0 al cor Reial de Llu\xc3\xads XV el 1732 a l\'edat de sis anys, i va fer el seu primer intent de la composici\xc3\xb3 d\'una can\xc3\xa7\xc3\xb3 als 11 anys. Es deia que Llu\xc3\xads XV volia escoltar el cor gaireb\xc3\xa9 cada dia, i que els cantants, mentre s\'esperaven que el rei arrib\xc3\xa9s, jugaven a escacs per alleugerir el seu avorriment; aix\xc3\xb2 devia fer esclatar l\'inter\xc3\xa8s de Philidor pels escacs._NEWLINE_Cap a 1740, va viure i treballar a Par\xc3\xads com a artista, professor i copista de m\xc3\xbasica. Fou professor del compositor i pianista bohemi Ludwig Wenzel Lachnith. Durant aquest temps conegu\xc3\xa9 Diderot, el qual l\'anomena Philidor le subtil dins la seva obra Le neveu de Rameau. A partir de 1745 pass\xc3\xa0 llargs per\xc3\xadodes a Londres, despr\xc3\xa9s que fracass\xc3\xa9s una gira de concert pels Pa\xc3\xafsos Baixos, i all\xc3\xa0 es relacion\xc3\xa0 amb els mateixos cercles que el Dr Johnson i el Dr Burney. Retorn\xc3\xa0 a la capital francesa el 1754, tot i que es va trobar que la seva m\xc3\xbasica era valorada per alguns com a massa italianitzada (com a resultat dels seus viatges). Tanmateix va obtenir uns quants triomfs als teatres, comen\xc3\xa7ant amb Blaise le savetier el 1759. Els seus tres treballs m\xc3\xa9s reeixits foren Le sorcier (1764), Tom Jones (basat en l\'obra de Henry Fielding, 1765), i Ernelinde (1767)._NEWLINE_Durant un temps Philidor era entre els principals compositors d\'\xc3\xb2pera a Fran\xc3\xa7a, i durant la seva carrera musical produ\xc3\xad m\xc3\xa9s de vint com\xc3\xa8dies musicals, i dues trag\xc3\xa8dies l\xc3\xadriques. Un bust de Philidor es troba a la fa\xc3\xa7ana del palau de l\'\xc3\x92pera Garnier de Par\xc3\xads. Tanmateix, quan sentia que estava sent superat per altres compositors, com Andr\xc3\xa9 Ernest Modeste Gr\xc3\xa9try i Pierre-Alexandre Monsigny, Philidor decid\xc3\xad de concentrar-se en els escacs com a millor mitj\xc3\xa0 per sostenir la seva fam\xc3\xadlia. Tamb\xc3\xa9 escriv\xc3\xad cantates seculars i motets._NEWLINE_Un \xc3\xb2pera c\xc3\xb2mica d\'un acte amb m\xc3\xbasica d\'Am\xc3\xa9d\xc3\xa9e Dutacq i llibret d\'Abraham Dreyfus titulada Battez Philidor! (Bateu en Philidor!) fou estrenada el 13 de novembre de 1882 a l\'Op\xc3\xa9ra-Comique. Situada el 1777, un pobre m\xc3\xbasic ha de guanyar Philidor als escacs per aconseguir la m\xc3\xa0 de la seva estimada. Malgrat que Philidor accepta de perdre la partida per ajudar, per distracci\xc3\xb3, aix\xc3\xb2 no obstant, guanya la partida, tot i que finalment tot acaba b\xc3\xa9 pels amants. Battez Philidor! tamb\xc3\xa9 mostra el col\xc2\xb7laborador espor\xc3\xa0dic de Philidor, A A H Poinsinet.\n_START_SECTION_\nEls darrers anys\n_START_PARAGRAPH_\nPhilidor qued\xc3\xa0 confinat a Anglaterra quan esclat\xc3\xa0 la Revoluci\xc3\xb3 Francesa. A causa de moltes de les seves connexions socials, el Govern Revolucionari el va incloure en una llista de persones proscrites. Philidor mor\xc3\xad el 31 d\'agost de 1795, a Londres, i fou enterrat a St James, Piccadilly. Uns quants dies m\xc3\xa9s tard, els seus parents reeixien a treure el seu nom de la llista.'